Յուշարձանը կը ներկայանայ չորս մեթր բարձրութեամբ՝ դէպի երկինք միատեղ իրենց վիզերն ու կտուցները ցցող քարեղէն կռունկներ: Կռունկներու ոտքերու ներքեւ կառուցուած է դամբանը, որուն տակ կը հանգչին Տէր Զօրէն, Մարկատէէն, Րաս ուլ-Էյնէն եւ Շետտետէէն բերուած հայ նահատակներու մասունքներ: Դամբանի վրայ կը վառի անմառ կրակը: Կռունկներու առջեւ սեւ խճաքարերու վրայ զետեղուած են խաչքարեր, որոնց քանդակներու զարդանմուշները առնուած են Հայաստանի Հաղբատի վանքին խաչքարերէն: Յուշարձանը կը խորհրդանշէ Հայոց տառապանքէն վեր բարձրացող Հայ ժողովուրդին անկաշկանդ սլացքը: